钦定古今图书集成/明伦汇编/氏族典/第133卷 > 《廖用贤尚友录》 > 荀爽
## 钦定古今图书集成/明伦汇编/氏族典/第133卷 > 《廖用贤尚友录》 > 荀爽

按《后汉书荀淑传》：“淑子爽，字慈明，一名谞。幼而好学，
年十二，能通《春秋》《论语》。太尉杜乔见而称之。爽遂耽
思经书，庆吊不行，征命不应。颍川为之语曰：‘荀氏八
龙，慈明无双’。延熹九年，太常赵典举爽至孝，拜郎中，
对策陈便宜。奏闻，即弃官去。后遭党锢，隐于海上，又
南遁汉滨，积十馀年，以著述为事，遂称为硕儒。党禁”
解，五府并辟，司空袁逢举有道，不应。及逢卒，爽制服
三年，当世往往化以为俗。后公车征为大将军何进
从事中郎，进恐其不至，迎荐为侍中。及进败而诏命
中绝。献帝即位，董卓辅政，复征之。爽欲遁，命吏持之
急，不得去，因复就拜平原相。行至宛陵，复追为光禄
勋。视事三日，进拜司空。爽自被征命及登台司，九十
五日因从迁都长安，病薨，年六十三。